Voldsomme demonstrationer i Perus gader har fået en helt ny regering til at erklære undtagelsestilstand.

Det startede med et kupforsøg af den sidende præsident. Så blev præsidenten afsat af parlamentet og en ny regering blev indsat, hvilket førte til voldsomme demonstrationer blandt befolkningen. Nu har den nye regering erklæret undtagelsestilstand, og militæret må gribe ind. Det hele på bare en uge. Og midt i alt kaosset sidder nordjyske William Geisnæs. Den 20-årige nordjyde havde netop startet sin tre måneder lange backpackerrejse rundt i syd- og mellemamerika mindre end en uge inden kupforsøget, og det er blevet en noget anderledes start, end ventet. - Jeg skulle have set Machu Picchu og andre ting. Nu har jeg i stedet udforsket gaderne her omkring rigtig meget og set netflix. Det har været lidt kedeligt, siger William Geisnæs over telefon. I Cusco i Peru, hvor William befinder sig, er både turistattraktioner og de fleste butikker lukket på grund af gadedemonstrationer. Samtidig har lufthavnen været lukket og alle busruter er aflyst, så det er begrænset, hvad man kan få tiden til at gå med. Heldigvis er det lokale supermarked åbent, så det er muligt at få mad. Flygtede ind på restaurant William Geisnæs er fra Gandrup, og hjemme i Nordjylland sidder en bekymret familie. William selv derimod tager det ganske stille og roligt. Han holder sig fra store forsamlinger og politiet, men bevæger sig ellers rundt i byen. - Demonstranterne er i gaderne, og der er nogle enkelte gange, hvis de kommer gående, så løber man væk. Det er lidt katten efter musen. En enkelt episode, beskriver han som ubehagelig, da demonstranterne kom helt tæt på. - Den anden dag var jeg på vej ned for at spise på et torv. Jeg stod og kiggede på menukortet udenfor, og så sagde tjeneren pludselig: 'de kommer nu, løb!'. Jeg skulle lige forstå det, men så løb jeg ind i restauranten, og døren blev lukket. Udenfor begyndte demonstranterne at lave ravage. Se Williams mobilvideoer fra restauranten: Heldigvis skete der ingenting med William under episoden. Ifølge Udenrigsministeriets retningslinjer kan man også stadig færdes trygt i landet, dog opfordrer de til, at man som William undgår større forsamlinger og holder sig orienteret. I Williams tilfælde har det også været nyttigt at se andre rejsendes erfaringer og sparre med andre i rejsegrupper på nettet. Her kan han se, at flere andre har haft voldsommere oplevelser. Nu går turen videre Rejsen er slet ikke blevet, som den unge nordjyde havde regnet med, men det er blevet til nogle anderledes oplevelser. - Det er en oplevelse i sig selv. Så har man oplevet verden på en anden måde. Leveforholdene er ikke som i Danmark, så det har været spændende at se og også se den udvikling, der har været de seneste uger, selvom det har været træls at være fanget og ikke kunne opleve det, jeg kom her for, siger William Geisnæs. Nu vil han dog gerne ud af Peru, så oplevelserne her må han få en anden gang. Men han skal ikke hjem ovenpå oplevelsen, han skal videre ud i verden. - Nu vil jeg gerne videre. Det har været lidt specielt, men det slår mig ikke ud. Jeg skal rejse videre. Lufthavnene er åbnet igen, og søndag regner William Geisnæs med at rejse videre til Ecuador. Der er lige nu udgangsforbud i Cusco, men forbuddet gælder kun mellem klokken 20 og 04. Williams rejse kan følges på Instagram .